DEBRECENI ÍTÉLŐTÁBLA
Gf.IV.30.516/2012/4. szám

A Debreceni Ítélőtábla a Dr. Hidasi és Társai Ügyvédi Iroda (címe, ügyintéző: Dr. Hidasi Gábor ügyvéd) által képviselt I. rendű felperes neve (címe; Cg.: adószám:) I. rendű és a II.rendű felperes neve (címe; Cg.: adószám:) II. rendű felpereseknek -, a Miskolci 12. számú Ügyvédi Iroda (címe, ügyintéző: Dr. Bánvölgyi Beáta ügyvéd) által képviselt I.rendű alperes neve (címe) I. rendű és a Dr. Konczné dr. Pásztor Turák Kinga ügyvéd (címe) által képviselt II.rendű alperes neve (címe; Cg.:; adószám:) II. rendű alperesek ellen tisztességtelen piaci magatartást megállapítása és kártérítés megfizetése iránt indított perében, a Miskolci Törvényszék 2012. június 18-án meghozott, 13.G.40.273/2011/47. számú ítélete ellen, a felperesek részéről 50. sorszámon, az I. rendű alperes részéről 51. sorszámon, a II. rendű alperes részéről pedig 54. sorszámon előterjesztett fellebbezések folytán indult másodfokú eljárásban - a 2012. november 28. napján megtartott nyilvános tárgyaláson - meghozta a következő
ítéletet:
Az ítélőtábla az elsőfokú bíróság ítéletének nem fellebbezett részét nem érinti, a fellebbezett rendelkezéseit részben megváltoztatja és a felperesek teljes keresetét elutasítja, egyebekben az elsőfokú bíróság ítéletét helybenhagyja. 
Kötelezi a felpereseket, hogy 15 napon belül személyenként fizessenek meg az alpereseknek külön-külön 63 500-63 500 (Hatvanháromezer-ötszáz - hatvanháromezer-ötszáz) Ft másodfokú perköltséget az államnak pedig - az állami adóhatóság felhívásában megjelölt módon és számlára - személyenként 298 000-298 000 (Kettőszázkilencvennyolcezer - Kettőszázkilencvennyolcezer) Ft feljegyzett fellebbezési eljárási illetéket.
Ez ellen az ítélet ellen nincs helye fellebbezésnek.
Indokolás:
Az elsőfokú bíróság a fellebbezéssel támadott ítéletében megállapította, hogy „az alperesek a felperesek, mint üzletfelek érdekeit sértő, az üzleti tisztesség követelményeibe ütköző módon hozták létre a létesítményt". 
Kötelezte az alpereseket, hogy 15 napon belül zárják be a létesítményt és a saját költségükön tegyenek közé közös sajtónyilatkozatot a Borsod Online című internetes újságban a következő tartalommal:
„Tájékoztatjuk az olvasókat arról, hogy a tisztességtelen piaci magatartás tilalmáról szóló 1996. évi LVII. törvény 2. §-át sértő módon az I. rendű felperes neve (címe , Cg.:; képviseli W. H. A. vezérigazgató) és a létesítményt működtető cég neve (székhely: II.rendű felperes címe szám; Cg.:; képviseli I. I. vezérigazgató), mint üzleti partnereink érdekeit és az üzleti tisztességet sértő módon létesítettünk a létesítményt".

Ezt meghaladóan az elsőfokú bíróság a felperesek keresetét elutasította és a felpereseket arra kötelezte, hogy fizessenek meg 15 napon belül, személyenként az alpereseknek - ugyancsak személyenként - 3 000 000 Ft perköltséget. 

Az ítéletben megállapított, a fellebbezések elbírálása szempontjából releváns tényállás a következő volt: 

I.rendű alperes neve I. rendű alperes 2006. évben akként határozott, hogy az I. rendű felperes neve I. rendű felperessel együttműködve fejleszti a m-i, létesítményt. 
Ennek érdekében 2006. szeptember 15-én az I. rendű felperes és az I. rendű alperes szindikátusi szerződést kötöttek egymással, amelyben - egyebek mellett - rögzítették, hogy a létesítmény és a hozzá tartozó piactér egy kereskedelmi komplexummá történő alakítására és a megvalósult létesítmény üzemeltetésére közös gazdasági társaságot hoznak létre II.rendű felperes neve (II. rendű felperes) elnevezéssel, a komplexum tényleges üzemeltetésnek megkezdésétől számított 20 évre. 
A szindikátusi szerződésben rögzítették, hogy a közösen létrehozandó gazdasági társaság alapítói vagyona 500 000 000 Ft, amelyből az I. rendű felperes 333 000 000 Ft, az I. rendű alperes pedig 167 000 000 Ft vagyoni értékű hozzájárulást vállal biztosítani, amelyre tekintettel a közös gazdasági társaságban az I. rendű felperes 66,6%-ban, az I. rendű alperes pedig 33,4%-ban válik tulajdonossá. 
A szindikátusi szerződésben a szerződő felek az I. rendű alperes részére opciós jogot biztosítottak az I. rendű felperes részvényeire.

A szindikátusi szerződés megkötését követően elkészült a II. rendű felperes alapszabálya, az illetékes cégbíróság pedig a II. rendű felperest 2006. december 21-én bejegyezte a cégjegyzékbe.
Ezt követően megkezdődött a beruházás megvalósítása, amelynek eredményeként az újjáépített létesítmény 2008. októberében megkezdte a működését.
2009. július 28-án az I. rendű alperes és a II. rendű felperes között földhasználati szerződés jött létre, amely alapján a m-i ...8/2 helyrajzi számon nyilvántartott, 12 404 m2 térmértékű ingatlanra az ingatlan-nyilvántartásba határozatlan időre szóló földhasználati jog került bejegyzésre a II. rendű felperes javára, aki a használat ellenértékeként a szerződésben megállapított mértékű földhasználati díj megfizetését vállalta.

Az újjáépített piac működésének megkezdését követően, azzal kapcsolatosan folyamatos viták voltak az I. rendű alperes képviselő testületében. A piac gazdaságtalan működésének okaival összefüggésben a Borsod Online internetes portálon, valamint az I. rendű alperes polgármesterének honlapján 2010. és 2011. években több nyilatkozat jelent meg, amelyeket az elsőfokú bíróság az ítéletében részletesen ismertetett. 

2011. áprilisában az újjáépített létesítmény szomszédságában „rendezvény neve" elnevezésű rendezvénysorozat indult, amelynek keretében őstermelők, illetve kistermelők végezhettek árusítást a létesítmény közvetlen szomszédságában. 
A rendezvénysorozatot követően a II. rendű alperes - amely gazdasági társaságnak egy személyes tulajdonosa az I. rendű alperes - állandó jellegű árusításra kért üzemeltetési engedélyt az illetékes hatóságtól, amely kérelem alapján M. Város Jegyzője a 2-45622-4/2011. számú határozatával engedélyezte a II. rendű alperes számára, hogy a m-i ...4/1 helyrajzi számú ingatlanon létesítmény" elnevezéssel állandó jellegű vásárt működtessen. 


A felperesek a jelen perben előterjesztett, módosított keresetükben állították, hogy az alperesek a létesítmény létrehozásával egyrészt megszegték a szindikátusi szerződést, másrészt megsértették a Ptk. 2. §-ának (2) bekezdésébe, a 3. §-ának (1) bekezdésébe, a 4. §-ának (1) és (4) bekezdéseibe, az 5. §-ának (1) és (2) bekezdéseibe, valamint „A tisztességtelen piaci magatartás és a versenykorlátozás tilalmáról" szóló 1996. évi LVII. törvény (Tpvt.) 2. §-ába foglalt, a keresetlevelükben idézett nyilatkozatok megtételével pedig a Tpvt. 3. §-ába foglalt rendelkezéseket. 
Ezért a módosított keresetükben azt kérték, hogy a bíróság egyetemlegesen kötelezze az alpereseket, hogy fizessenek meg az I. rendű felperes javára 587 000 000 Ft vagyoni és 50 000 000 Ft nem vagyoni, a II. rendű felperes javára pedig 600 000 000 Ft vagyoni és 50 000 000 Ft nem vagyoni kártérítést, valamint ezen összegeknek a keresetlevél benyújtásától számított, a Ptk. 301/A. 
§-ában meghatározott mértékű késedelmi kamatát. 
A Tpvt. 86. §-a (2) bekezdésének a), b) és c) pontjaira hivatkozással kérték továbbá, a bíróság állapítsa meg, hogy az alperesek a felperesek, mint üzletfelek érdekeit sértő, az üzleti tisztesség követelményeibe ütköző módon hozták létre az új piacot és az alpereseknek ez a magatartása sérti a felperesek jó hírnevét és hitelképességét.
Erre tekintettel pedig kérték, hogy a bíróság kötelezze az alpereseket az új piac 15 napon belüli bezárására és tiltsa el őket attól, hogy M. belvárosában a piac kereskedelmi profiljával azonos, vagy ahhoz hasonló piacot hozzanak létre, vagy hasonló tevékenység folytatásában mást támogassanak, továbbá kötelezze az alpereseket arra, hogy a MiNap című m-i hetilapban, a Népszabadság Online, valamint a Borsod Online című internetes újságokban a saját költségükön, 15 napon belül tegyenek közé sajtónyilatkozatot a következő tartalommal:
„Tájékoztatjuk az olvasókat arról, hogy a tisztességtelen piaci magatartás tilalmáról szóló 1996. évi LVII. törvény 2. §-át sértő módon az I. rendű felperes neve és a létesítményt működtető cég neve mint üzleti partnereink érdekeit és az üzleti tisztességet sértő módon létesítettünk a létesítmény mellett egy, úgynevezett őstermelői piacot. Tájékoztatjuk az olvasókat arról is, hogy e magatartásunkkal megsértettük az I. rendű felperes neve és cég neve üzleti jó hírnevét."

A felperesek a keresetükben kérték annak megállapítását is, hogy a keresetlevélben idézett nyilatkozatokban megfogalmazott, valótlan tények híresztelésével az I. rendű alperes megsértette az I. rendű felperes jó hírnevét és hitelképességét, illetve hamis színben tüntette fel és híresztelte azt a tényt, hogy közte és az I. rendű felperes között a piacról tárgyalások folynak, amelyre tekintettel a felperesek a keresetlevelükben megfogalmazott nyilatkozatoknak a saját költségén történő közzétételére is kérték az I. rendű alperest kötelezni. 


Az alperesek a felperesek valamennyi kereseti kérelmének az elutasítását kérték.
A Tpvt. rendelkezéseire alapított kereseti kérelmekkel összefüggésben állították, hogy ők nem tekinthetők a felperesek versenytársainak, ezért a jelen ügyben a Tpvt. 2. és 3. §-ai nem alkalmazhatók. 
Vitatták, hogy a keresetlevélben megjelölt nyilatkozatokkal az I. rendű alperes megsértette a felperesek jó hírnevét és hitelképességét. 
Előadták, hogy a szindikátusi szerződés a II. rendű felperes számára kizárólagosságot nem biztosított, ezért az új piac létrehozásával szerződésszegést nem követtek el. 
A felperesek kártérítési igényeivel összefüggésben utaltak arra is, hogy a felperesek az általuk érvényesített vagyoni és nem vagyoni károk tényleges bekövetkezését sem bizonyították. 

Az elsőfokú bíróság a felperesek módosított keresetét részben találta alaposnak. 
A felperesek kártérítési igényeivel összefüggésben megállapította, hogy a szindikátusi szerződés a felperesek számára kizárólagosságot nem biztosított, ezért az új piac létrehozásával az I. rendű alperes szerződésszegést nem követett el. A II. rendű alperes a szindikátusi szerződésnek nem volt alanya, ezért az ő terhére szerződésszegést szintén nem lehetett megállapítani. Szerződésszegés hiányában pedig a felperesek kártérítési igényeit nem lehetett alaposnak tekinteni. Megjegyezte, hogy a perben rendelkezésre állt adatokból azt sem lehetett megállapítani, hogy az új piac létrehozása következtében a felpereseket bármilyen kár érte volna. 

Ugyancsak alaptalannak találta az elsőfokú bíróság a felperesek keresetét a Tpvt. 3. §-ára alapított kérelmek tekintetében, amely döntését - egyebek mellett - azzal indokolta, hogy az alperesek sem az új piac létrehozásával, sem pedig a keresetlevélben idézett kijelentések megtételével a felperesek jó hírnevét vagy hitelképességét nem sértették meg. 

Részben alaposnak találta ugyanakkor az elsőfokú bíróság a felpereseknek a Tpvt. 2. §-ára alapított keresetét.
Ezzel összefüggésben kifejtette, hogy az I. rendű alperes a II. rendű felperes tagjaként, valamint a II. rendű alperes egyszemélyi tulajdonosaként maga is a gazdasági élet szereplője és e jogviszonyok keretében maga is gazdálkodó szervezetnek tekinthető. 
Figyelemmel továbbá arra, hogy „a lefolytatott bizonyítási eljárás anyagából" megállapíthatóan az új (őstermelői) piacon a II. rendű alperes részben ugyanolyan tevékenységet folytat, mint a II. rendű felperes, a Tpvt. 2. §-ának alkalmazása kapcsán az alperesek a felperesek versenytársainak, de „minimálisan üzletfeleknek" tekinthetők, amelyre tekintettel nem volt akadálya annak, hogy a bíróság a felpereseknek a Tpvt. 2. §-ára alapított keresetét érdemben vizsgálja. 
Ennek eredményeként pedig az elsőfokú bíróság arra a megállapításra jutott, hogy az őstermelői piac létrehozásával az alperesek tisztességtelen gazdasági tevékenységet végeztek. 
Ezt a megállapítását az elsőfokú bíróság azzal indokolta, hogy bár a szindikátusi szerződés a felperesek részére kizárólagosságot nem biztosított, a felperesek alappal számíthattak arra, hogy a piacon és a piac közvetlen környezetében olyan jellegű tevékenységet, mely a piachoz kapcsolódik csak a II. rendű felperes fog végezni. 
Rámutatott, hogy „a lefolytatott bizonyítási eljárás anyagából" megállapíthatóan az őstermelői piacon értékesítést végző kistermelőknek és őstermelőknek a tér neve területén megfelelő hely biztosítására lehetőség van.
Az a körülmény pedig, hogy az I. rendű alperes, mint a II. rendű felperes tagja nem arra törekszik, hogy az őstermelők a felújított piacon végezzék az árusítást, és egy új piac létrehozásával a saját gazdasági társaságának teremt konkurenciát, egyrészt ellentétes a gazdasági logikával, másrészt tisztességtelen is.
Az elsőfokú bíróság megállapítása szerint ezt az alperesi magatartást megfelelő módon az sem indokolja, hogy az új piac létrehozásával az I. rendű alperes a lakossági igények kielégítésére törekszik. Az I. rendű alperes ugyanis ezen igények kielégítése során korábban úgy döntött, hogy a II. rendű felperes létrehozásával, annak keretében tesz eleget az elvárásoknak. Ennek a döntésének a megváltoztatásához pedig figyelembe kell vennie azokat a jogszabályi és szerződéses rendelkezéseket, amelyek a gazdasági társaság működésével együtt járnak. 
Kiemelte, annak nincs akadálya, hogy az I. rendű alperes a gazdasági társaság másik tagjával e körben tárgyalásokat folytasson és a gazdasági társaság működésére vonatkozó szabályok betartásával döntéseket hozzanak. Egyoldalúan azonban az I. rendű felperes nem hozhat olyan gazdasági döntéseket, amelyek gyengítik a II. rendű alperes piaci helyzetét annak érdekében, hogy ezáltal a tulajdonostárs (I. rendű felperes) döntéseit tisztességtelenül befolyásolja.

Mindezekre tekintettel az elsőfokú bíróság a Tpvt. 86. §-a (2) bekezdésének a) pontja alapján megállapította a jogsértés megtörténtét és bezárni rendelte az őstermelői piacot, így biztosítva a jogsértés abbahagyását. 
Arra hivatkozással, hogy az őstermelői piac megnyitásáról a nagyközönség széles körben értesülhetett, ugyancsak alaposnak találta az elsőfokú bíróság a felpereseknek a nyilvános elégtétel adására irányuló kérelmét azzal, hogy az alpereseket a felperes által megfogalmazott nyilatkozatnak csak a Borsod Online internetes újságban való közzétételére kötelezte. 
Alaptalannak találta ugyanakkor az elsőfokú bíróság a felperesek keresetének a további jogsértéstől való eltiltásra irányuló részét, amely döntését egyrészt azzal indokolta, hogy a szindikátusi szerződés a felperesek számára kizárólagosságot nem biztosított, másrészt pedig azzal, hogy e rendelkezés meghozatalával a bíróság nem kívánta a versenyhelyzetet korlátozni.

Az elsőfokú bíróság ítélete ellen a felperesek és az alperesek is fellebbezést terjesztettek elő, a felperesek azonban az elsőfokú bírósághoz 2012. július 
24-én érkezett beadványukban a fellebbezésüket visszavonták. 

Az I. rendű alperes a fellebbezésében - annak tartalma szerint - az elsőfokú bíróság ítéletének részbeni megváltoztatását és a felperesek teljes keresetének elutasítását kérte. 
Az I. rendű alperes álláspontja szerint az elsőfokú bíróság ítéletének rendelkező része ellentétben áll az ítélet indokolásában kifejtettekkel, hiszen az ítélet indokolása részletesen taglalja, hogy az I. rendű alperes nem szegte meg a szindikátusi szerződést, az új piac létrehozásával nem sértette meg a felperesek jó hírnevét vagy hitelképességét, illetőleg az új piac megnyitásával kárt sem okozott számukra.
Ezt követően azonban az elsőfokú bíróság „a lefolytatott bizonyítási eljárás anyagára" hivatkozással megállapítja, hogy az alperesek azzal, hogy az őstermelői piacot létrehozták, a gazdasági tevékenységet tisztességtelenül végezték. Azokat a konkrét bizonyítékokat azonban, amelyekre ezt a megállapítását alapozta az ítélete indokolásában nem jelölte meg. 

Az I. rendű alperes véleménye szerint iratellenes az elsőfokú bíróságnak az a megállapítása, miszerint az őstermelői piacon értékesítést végző kistermelőknek és őstermelőknek a tér neve területén megfelelő árusítóhely biztosítására lehetőség van. 
Ezzel összefüggésben utalt arra, hogy a 2012. március 6-i tárgyaláson kihallgatott tanúk nyilatkozatai szerint az új piaccsarnokban a bérlők a korábbi kereskedők közül kerültek ki úgy, hogy 10 évre szóló bérleti jogot vásároltak. A megvásárolt bérleti jog eladható, ami azt eredményezi, hogy a kereskedők döntik el, hogy ki és mennyiért árulhat a piacon.
Az őstermelői piac valójában ennek a lakosság érdekeivel ellentétes gyakorlatnak a megszüntetésére jött létre, amely tevékenység nem tekinthető tisztességtelennek, figyelemmel arra is, hogy az új piac létrehozásával - az elsőfokú bíróság ítéletében foglaltak szerint is - az alperesek a felperesek jó hírnevét, vagy hitelképességét nem sértették meg, kárt nem okoztak számukra. 
Az I. rendű alperes véleménye szerint az elsőfokú bíróság ítélete alkalmas arra, hogy nagymértékben korlátozza a tulajdonát képező ingatlan hasznosításának lehetőségét figyelemmel arra is, hogy az ítéletből nem állapítható meg, hogy a bíróság mit ért a piac és közvetlen környezetén illetőleg, hogy a bíróság véleménye szerint hol nem tisztességtelen az őstermelői piac megnyitása.

Az elsőfokú bíróság ítéletének a perköltség viselésre vonatkozó rendelkezésével összefüggésben az I. rendű alperes sérelmezte, hogy a bíróság a pernyertesség-pervesztesség pontos arányát nem határozta meg. Kérte továbbá, hogy a perköltség összegének meghatározása során a másodfokú bíróság azt is vegye figyelembe, hogy a per azért fejeződött be viszonylag hamar, mert az a Pp. XXVI. fejezete alá tartozónak minősül, melyet a bíróság soron kívül köteles tárgyalni. 

A II. rendű alperes a fellebbezésében - annak tartalma szerint - ugyancsak az elsőfokú bíróság ítéletének részbeni megváltoztatását és a felperesek teljes keresetének elutasítását kérte.
Előadta, hogy a II. rendű alperes nonprofit gazdasági társaság, aki az őstermelői piacot az I. rendű alperes közgyűlésének határozata alapján üzemelteti. Ebből a szemszögből nézve pedig az elsőfokú bíróság ítélete valójában az önkormányzat közgyűlési határozatának a jogszabálysértését mondja ki. 
Álláspontja szerint tévesen állapította meg az elsőfokú bíróság azt is, hogy a II. rendű alperes a felperesek versenytársának tekinthető, mivel a II. rendű alperes a nonprofit jellegéből adódóan nem gazdasági érdekből végzi az őstermelői piac üzemeltetését, továbbá az őstermelői piac és a tér neve termékskálája, körülményei, stb. sem tekinthetők azonosnak.

A II. rendű alperes állítása szerint is iratellenes az elsőfokú bíróságnak az a megállapítása, hogy a kistermelőknek, illetve őstermelőknek a tér neve piac területén megfelelő árusítóhely biztosítására lehetőség van.
A felperesek részéről csatolt, a piac kihasználtságára vonatkozó szakértői véleményre, valamint B. B. tanú vallomására hivatkozással a II. rendű alperes állította, hogy a tér neve piacon nincs elegendő hely, illetőleg lehetőség arra, hogy a kis- és őstermelők igénye kielégítést nyerjen. 

A II. rendű alperes is utalt a fellebbezésében arra, hogy az elsőfokú bíróság az ítélete indokolásában tényként állapította meg, hogy a szindikátusi szerződés a felperesek számára kizárólagosságot nem biztosított, az I. rendű alperes a szindikátusi szerződés rendelkezéseit nem szegte meg, továbbá, hogy az őstermelői piac megnyitásával a felpereseknek - bizonyítható módon - semmilyen káruk nem keletkezett. Ezek a megállapítások pedig ellentétben állnak az ítélet rendelkező részében tett megállapítással, különös tekintettel arra, hogy az elsőfokú bíróság azzal összefüggésben csupán általánosságban hivatkozott a lefolytatott bizonyítási eljárásra, a döntése alapjául szolgáló konkrét bizonyítékokat azonban nem jelölte meg.

Rámutatott arra is, hogy a szindikátusi szerződéshez kapcsolódó fölhasználati szerződésben megjelölt ingatlanok nem azonosak azzal az ingatlannal, amelyen az őstermelői piac működik, ezért az elsőfokú bíróság ítélete ebből a szempontból is megalapozatlan.

A perköltségre vonatkozó elsőfokú ítéleti rendelkezéssel összefüggésben előadta, hogy a jogszabály nem a per időtartamához mérten szabályozza a bíróság által megállapítható ügyvédi munkadíjat, ezért az elsőfokú bíróság helytelenül mérsékelte az alperesek javára megállapítható ügyvédi munkadíj összegét arra hivatkozással, hogy a per viszonylag rövid időn belül befejeződött. 

A felperesek az alperesek fellebbezéseire tett észrevételükben az elsőfokú bíróság ítéletének helybenhagyását és az alperesek másodfokú perköltség megfizetésére kötelezését kérték azzal, hogy a másodfokú perköltség összegét felperesenként 1 500 000-1 500 000 Ft-ban jelölték meg. 

A peres felek nem nyújtottak be joghatályos fellebbezést az elsőfokú bíróság ítéletének a felperesek keresetét részben elutasító rendelkezései és annak indokolása ellen, ezért az elsőfokú ítéletnek ezek a rendelkezései a Pp. 228. 
§-ának (3) és (4) bekezdései alapján (rész)jogerőre emelkedtek. Az ítélőtábla pedig az elsőfokú bíróság ítéletét a Pp. 253. §-ának (3) bekezdése alapján csupán a vissza nem vont fellebbezési kérelmek és ellenkérelmek korlátai között bírálta felül.

Ennek eredményeként pedig az ítélőtábla azt állapította meg, hogy az alperesek fellebbezése a per fő tárgya tekintetében alapos, a javukra megítélt elsőfokú perköltség tekintetében pedig alaptalan. 

Az ítélőtábla megállapítása szerint az elsőfokú bíróság a felpereseknek a Tpvt. 2. §-ában meghatározott jogsértés megállapítására és a jogkövetkezmények alkalmazására irányuló kereseti kérelmei megalapozott elbírálásához szükséges mértékben a tényállást feltárta, azt helyesen állapította meg. 
Az elsőfokú bíróságnak az általa helyesen megállapított tényállásból levont jogi következtetéseivel azonban az ítélőtábla nem értett egyet.

Az alperesek fellebbezése kapcsán az ítélőtáblának mindenekelőtt abban a kérdésben kellett állást foglalnia, hogy a Tpvt. hatálya kiterjed-e az alperesekre. 

A Tpvt. 1. §-ának (1) bekezdése szerint e törvény hatálya kiterjed a természetes és a jogi személyeknek, valamint a jogi személyiség nélküli gazdasági társaságnak - ide értve a külföldi székhelyű vállalkozás magyarországi fióktelepét is a VI. fejezetben szabályozott magatartások kivételével - (a továbbiakban az előzőek együtt: vállalkozás) Magyarország területén tanúsított piaci magatartására, kivéve, ha a törvény eltérően rendelkezik. 

A Tpvt. személyi hatályát, tehát a jogalkotó igen tág keretek között határozta meg, hiszen a jogszabályt lényegében a hazai piac minden olyan szereplőjére alkalmazni rendelte, aki a piacot befolyásoló magatartást tanúsít vagy tanúsíthat. 
A fentiekből következik, hogy mind az önkormányzatok, mind pedig a nonprofit gazdasági társaságok a Tpvt. személyi hatálya alá tartozó szervezetek. 

A Tpvt. tárgyi hatálya a piaci magatartásokra terjed ki.
A piaci magatartás több mint a gazdasági tevékenység, ezáltal a piaci magatartás fogalma alá vonhatók az olyan magatartások is, amelyeknél nem feltétlenül cél a nyereség, illetve vagyonszerzés. Mindenki ugyanis, aki ellenszolgáltatás ellenében elad vagy vásárol, illetőleg szolgáltatást nyújt vagy igényel, piaci magatartást tanúsít, függetlenül attól, hogy tevékenységnek eredményeként nyereséghez jut-e vagy sem. (Vj-83/1998.)

A fentiekre tekintettel alaptalanul hivatkozott a II. rendű alperes a fellebbezésében arra, hogy a nonprofit jellegéből adódóan nem tekinthető a felperesek versenytársának, az új (őstermelői) piac működtetésében megnyilvánuló magatartása pedig nem minősül a Tpvt. hatálya alá tartozó magatartásnak. 
Az új (őstermelői) piac létrehozásával és működtetésével ugyanis a II. rendű alperes piaci magatartást tanúsított, amely magatartása - figyelemmel a Tpvt. személyi és tárgyi hatályára - versenyjogi jogvita tárgyát képezheti. 

Az I. rendű alperes azzal, hogy az új (őstermelői) piac létrehozásáról döntött ugyancsak piaci magatartás tanúsított, a döntésének pedig a piacot befolyásoló, azt alakító hatásai voltak. 
Olyan esetben pedig, amikor az önkormányzat az állami feladatok ellátása körében piacra lép, az eközben tanúsított piaci magatartása ugyancsak versenyfelügyeleti eljárás tárgyát képezheti. (Vj-66/1999.)

Mindezekre tekintettel helytállóan járt el az elsőfokú bíróság akkor, amikor a felpereseknek a Tpvt. 2. §-ára alapított kereseti kérelmeit érdemben vizsgálta.
Az ítélőtábla megállapítása szerint azonban az érdemi vizsgálat eredményeként az elsőfokú bíróság helytelenül vonta le azt a jogi következtetést, hogy az új (őstermelői) piac létrehozásával az alperesek tisztességtelen gazdasági tevékenységet végeztek. 

A Tpvt. 2. §-a szerint tilos gazdasági tevékenységet tisztességtelenül - különösen a versenytársak, üzletfelek, valamint a fogyasztók törvényes érdekeit sértő vagy veszélyeztető módon, vagy az üzleti tisztesség követelményeibe ütközően - folytatni. 

A Tpvt. fenti rendelkezésével összefüggésben az ítélőtábla mindenekelőtt arra mutat rá, hogy bár az 1. §-ban használt „piaci magatartás"-sal szemben a jogszabály itt a „gazdasági tevékenység" kifejezést használja, a törvény egészére kiterjedően megállapított tárgyi hatályt a törvény egyes fejezeteiben megállapított speciális rendelkezések alkalmazása - így a 2. § alkalmazása - során is irányadónak kell tekinteni. 

A Tpvt. 2. §-ában megfogalmazott generálklauzua pedig olyan általánosan megfogalmazott tényállás, amely a jogszabályban külön nevesített tényállások alá nem tartozó esetekben is lehetőséget ad a tisztességtelennek minősített magatartást tanúsító személy elmarasztalására. 
Azt, hogy milyen magatartás minősül tisztességtelennek a jogszabály nem határozza meg. A tisztesség alapvetően erkölcsi kategória, ezért annak megítélésénél, hogy egy piaci magatartás tisztességtelen-e, elsősorban a társadalmi elvárások és a gazdasági életben kialakult szokások az irányadók.
A jelen esetben a felpereseknek a Tpvt. 2. §-ára alapított, az I. rendű alperessel szemben előterjesztett kereseti kérelme azon az állításon alapult, hogy az I. rendű alperes azzal, hogy engedélyezte az új (őstermelői) piac létrehozását, a piaci folyamatokat tisztességtelenül befolyásolta. 
Az ítélőtábla megállapítása szerint azonban az I. rendű alperes önmagában azzal, hogy a II. rendű felperes tevékenységével részben hasonló körben működő piac létrehozásáról döntött, tisztességtelen magatartást nem tanúsított, ellenkezőleg ez a magatartás állt összhangban a Tpvt-nek a verseny korlátozását tiltó egyéb rendelkezéseivel. 

Más kérdés az, hogy mivel a jelen esetben az I. rendű alperes egyben a II. rendű felperes tagja is, ezzel a döntésével a saját gazdasági társaságának, illetőleg a társaság másik tagjának (I. rendű felperes) az érdekeit sértő, azokkal ellentétes döntést hozott. 
Annak az érdeksérelemnek az orvoslására ugyanis, amely abból származik, hogy a gazdasági társaság tagja a társaság, illetőleg a többi tag gazdasági érdekeivel ellentétes döntést hoz, vagy magatartást tanúsít, nem a Tpvt. szabályai alkalmasak. 
Az ilyen jellegű jogvita a gazdasági társaság tagjainak belső jogviszonyára tartozik, amelyet a tagoknak az adott gazdasági társaságra vonatkozó általános és speciális szabályok alapján kell rendezniük azzal, hogy az adott magatartás esetleges jogkövetkezményeit is e szabályok alapján kell megállapítaniuk. 
A tagok közötti társasági jogi jogvita megoldására azonban a Tpvt. szabályai nem alkalmasak, arra nem vehetők igénybe. 


A II. rendű alperes vonatkozásában a Tpvt. 2. §-a alá tartozó piaci magatartás az új (őstermelői) piac működtetése volt. 
Önmagában azonban egy versenytárs piacra lépése, illetőleg a piacon való jelenléte tisztességtelen piaci magatartást nem valósít meg.
Ezért a II. rendű alperes tekintetében a Tpvt. 2. §-ába ütköző magatartás megállapítására csak abban az esetben kerülhetett volna sor, ha a felperesek azt bizonyítják, hogy a II. rendű alperes tisztességtelen (meg nem engedett) eszközökkel működteti az új (őstermelői) piacot. Ezt azonban a felperesek a per során nem bizonyították, ezzel kapcsolatban tényállítást sem terjesztettek elő. 


Mindezekre tekintettel az ítélőtábla megállapította, hogy az alperesek a Tpvt. 2. §-ába ütköző magatartást nem tanúsítottak, terhükre a felperesek által hivatkozott jogsértés nem állapítható meg, amelynek hiányában velük szemben a Tpvt. 86. §-ának (2) bekezdésében meghatározott jogkövetkezmények alkalmazására sem kerülhetett jogszerűen sor. 
Ezért az ítélőtábla a per - fellebbezéssel érintett - fő tárgya tekintetében az elsőfokú bíróság ítéletét a Pp. 253. §-ának (2) bekezdése alapján részben megváltoztatta és a felperesek teljes keresetét elutasította. 

Alaptalannak találta azonban az ítélőtábla az alperesek fellebbezését a javukra megítélt elsőfokú perköltség tekintetében.
Ezzel összefüggésben arra helytállóan hivatkozik az alperesek a fellebbezésükben, hogy az ügyvédi munkadíj mértékét nem a per időtartama, hanem a perérték, valamint a jogi képviselő részéről kifejtett tevékenység mértéke határozza meg.
Tény ugyanakkor, hogy közvetett módon a pertartam is kihatással lehet az ügyvédi munkadíj mértékére, hiszen - a hosszabb pertartam általában - nagyobb mennyiségű ügyvédi munkát igényel. 
A pertárgy értéke csak az egyik szempont, ugyanis a következetes bírósági gyakorlat szerint az ügyvédi munkadíj összegének megállapítása során figyelembe kell venni a jogi képviselő által szerkesztett beadványok munkaigényességét, a tárgyaláson való megjelenését (BH 1993.52., 
BH 1999.239.).

A jelen esetben az elsőfokú bíróság az alperesek javára személyenként 6 000 000-6 000 000 Ft ügyvédi munkadíjat ítélt meg, amelyet a több mint 1 000 000 000 Ft perérték ellenére sem lehetett aránytalanul alacsonynak tekinteni, figyelemmel arra, hogy a felperesek kereseti kérelmei egymással összefüggtek, így külön felkészülést az alperesi jogi képviselők részéről nem igényeltek. Ugyancsak értékelni kellett az ügyvédi munkadíj összegének meghatározása során azt a körülményt, hogy a felperesek kártérítési igénye a jogalap vizsgálata körében elutasítására került, ezáltal az összegszerűséggel kapcsolatos hosszadalmas és munkaigényes bizonyítási eljárás lefolytatására már nem volt szükség. 

Az ítélőtábla a jelen határozatával ugyan a felpereseknek a Tpvt. 2. §-ára alapított keresetét is elutasította, azonban ez a döntése a felek elsőfokú eljárásban megállapított pernyertességének és pervesztességének arányát olyan mértékben nem változtatta meg, amely indokolttá tette volna az elsőfokú bíróság ítéletének a perköltség viselésére vonatkozó - érdemben helyes - döntésének megváltoztatását.
Ezért az ítélőtábla az elsőfokú bíróság ítéletének a perköltség viselésére vonatkozó rendelkezéseit a Pp. 253. §-ának (2) bekezdése alapján helybenhagyta. 

Az alperesek fellebbezése a per fő tárgya tekintetében alapos, a perköltség kérdésében pedig alaptalan volt, ezért az ítélőtábla a Pp. 81. §-ának (1) bekezdése alapján a másodfokú eljárásban is nagyobb arányban pervesztes felpereseket kötelezte az alpereseknek a másodfokú eljárásban felmerült, ügyvédi munkadíjból származó perköltségeinek a megfizetésére, amelynek összegét az ítélőtábla a 32/2003. (VIII.22.) IM rendelet 3. §-ának (3) és (5) bekezdéseiben, valamint a 4/A. §-ban foglaltak figyelembe vételével állapította meg. 
A per fő tárgya tekintetében a másodfokú eljárásban is pervesztes felperesek kötelesek továbbá megfizetni az államnak az alperesek személyes illetékmentessége folytán feljegyzett, „Az illetékekről" szóló 1990. évi XCIII. törvény (Itv.) 39. §-a (3) bekezdésének c) pontja alapján meghatározott 48 000-48 000 Ft fellebbezési eljárási illetéket a 6/1986. (VI.26.) IM rendelet 13. §-ának (2) bekezdéseiben, valamint a 15. §-ának (1) és (3) bekezdésében foglaltak szerint.
Ugyanezen jogszabályhelyek alapján kötelesek továbbá a felperesek megfizetni az államnak a visszavont fellebbezésük után járó, az Itv. 58. §-ának (7) bekezdésében foglaltak szerint meghatározott 250 000-250 000 Ft mérsékelt összegű fellebbezési eljárási illetéket. 

